Document ID: /roh_data/filtered/fineweb-2-filterrobots_roh.jsonl.gz/30033

La gronda figura svizra è senz’auter stada Aita Gasparin. La sora giuvna dal trio Gasparin è la suletta ch’ha persvadì ad Antholz. Cun trais plazzas en ils top 10 ha ella schizunt surpassà sias finamiras e mussà ch’ella n’è betg pli en la sumbriva da sias soras, mabain ch’ella è daventada ina figura centrala en il team svizzer. Tar ils umens è, cun excepziun dal 5avel plaz da Benjamin Weger en la cursa singula, ì bler en las chautschas. Ed er ils gronds trumfs tar las dunnas, Lena Häcki e la rutinada Selina Gasparin, n’èn betg vegnidas da clamar giu la meglra prestaziun al di x. Oravant tut han ils Svizzers sajettà mal, uschia che l’ipoteca è mintgamai stada memia gronda per cumbatter per in plaz davanttiers en la rangaziun.
Er sche las biatletas ed ils biatlets svizzers han fatg in grond pass enavant ils davos onns, i dovra anc dapli rutina, dapli segirtad e persvasiun per realisar in di il siemi da turnar a chasa d’in campiunadi mundial cun ina medaglia enturn culiez. Mo la Svizra è en mintga cas sin la dretga via.
RTR Sportissimo 17:00